  Виталий Пронин Ошъёсты вордӥсь «Можгаплем» огазеяськон эмбрионъёсын ужаны кутскиз. Шаерысьтымы сяна, кунгож сьӧрысь хозяйствоосын огкылъёс юнматэ. «Можгаплем» ООО-лэн кивалтӥсез А. Александров.Фото: «Можгаплем» огазеяськонлэн архивысьтыз37 ош Ар талэсь азьвыл «Можгаплем» хозяйстволэн директорез воштӥськиз — кивалтон биньгозыез кутӥз удмурт воргорон Александр Александров. Ужасьёсыз огкылысь вазё: Александр Викторович вуэм бере выль проектъёс кылдӥзы, выль сямен ужаны туж кельше. — Ар кутсконын директоре юнматэмзы бере 3 ужпум пуктӥмы вал, — вера Александр Викторович. — Нырысетӥез, шаерамы кылдытоно ӟеч выжыысь кечъёслэсь базазэс. Со понна предприятиын вордыны кутсконо кечтакаосты, кидыссэс дасяно. Кыкетӥез, кунянъёслэсь эмбрионъёссэс кылдытонъя центр луоно. Куинетӥез, кунгож сьӧры вуз карыны потоно. Шумпотӥськом: малпанъёсмы быдэсмо. «Можгаплем» предприятиын туннэ 37 ошъёссы. Адямилэсь ӝужытэсь, 1 тонналэсь ятыр кыско. Синъёсазы учкыны шурдоно, вӧзазы сылыку, тыбыр шымырске. Нош сюдӥсьёс, утялтӥсьёс дышемын ини. Кышкамез гинэ возьматоно ӧвӧл, шуо. Пудозэс татын туж ярато: ялан мисько, ӟеч турынэн, эшшо ке сакырен сюдо, классической гуръёс кылзыто. Ӟеч мылкыдо ошлэн кидысэз но ӟеч, шуэ директорлэн воштӥсез Константин Шкарупа. Ошъёссы голштин, абердин-ангус, сьӧд-куӵо но герефорд выжыосысь. Огез 1 миллион манет котыр сылэ. «Можгаплем» 23 ёросысь 139 хозяйствоосын валче ужа, отысь пудозылэсь генетиказэ умоятыны юрттэ. Со сяна, Башкириысь хозяйствоос но кидыслы вуыло. Предприятие Россиын огез кужмоез лыдъяське. Кылдэмез дырысен 60 ар ӵоже ассэ котыр ласянь умоен возьматэ ни. — Хозяйствоосын специалистъёссы уг тырмо: тросэзлэн осеменаторъёссы, пудо эмъясьёссы ӧвӧл. Ваньзы юрттэмез возьмало, визь-кенеш куро. Юрттытэк уг луы. Командаелы ялан шуисько: кытысь ке мае ке выльзэ тодӥды ке, кытын ке дышетскон радъяське ке, одно ик пыриськоно, — пусъе Александр Александров. Туннэ хозяйствоын 42 адями тырше. Специалистъёссы визьмоесь, котькыӵе уж борды дӥсьтыса басьтӥсько. Штатсэс эшшо йылтыны медо, выль ужасьёс утчало. Лабораторизы кужмо. Криохранилищезы бадӟым. Озьыен, эшшо кужмогес ужаны кулэ. Алигес «Можгаплем» предприятиысь ужасьёс Ижын ортчем «Экспортный акселератор» программае быдэс командаен пыриськизы, ужаны дышетскизы, 500 сюрс манетлы сертификат утӥзы. Ваньмыз со кунгож сьӧрысь рыноке сюрес лёгыны юрттоз. Выль выжы Дуннеын скал пӧрме ни донор-инкубаторлы. Асьме доры но со пумен вуоз. «Можгаплем» эмбрионъёсын ужаны кутскиз ни. Таӵеез шаерамы ӧй вал на. Гужем «Московское» предприятиысь вуттӥзы 32 эмбрионъёс. Соос дуннеысь котыр ласянь кужмо ошъёслэсь кылдытэмын. 1-ез эмбрион 45-50 сюрс манет сылэ. Соосты Грак ёросысь «Родина», Вавож ёросысь «Луч» но Мичурин нимо хозяйствоосысь таза ветылъёслы пуктӥзы. 12-ез мумыкаразы выжыяськизы. Ӝыныез ошпиос луыны кулэ. Ӵапак со вылӥ генетикаен ошъёсты «Можгаплем» аслыз басьтоз. Али гидазы инты дасяло. Озьы базазэс эшшо кужмоятозы. Ӟеч выжыысь ошъёс адямилэсь ӝужыт будо.Туспуктӥз Максим ЕГОРОВНо таин буйганы уг медо. Выль выжыез кужмоятон бордын ужало. Со понна кунгож сьӧрысь 30 эмбрионъёс басьтӥзы — котькудзэ 170 сюрс манетэн. Ошъёссы дуннеысь 10 устоосыз пӧлы пыро, скалъёссы 100 устоосыз радын. Вавож ёросысь «Удмуртия» хозяйствоысь скалъёслы эмбрионъёсты декабре пуктылӥзы. — Зарни кунянъёс вордскыны кулэ. Со ошпиос генетиказыя Россиысь самой дуноосыз но устоосыз луозы, — вера Александр Александров. «Можгаплемын» ужасьёс соосты ки йылазы нуллыны али ик дасясько ни. Таӵе пичиосыныз ӧм выре на, шуо. Азьланяз малпало ӟеч выжыысь скал уллё но кылдытыны. Соку, мурт хозяйствоосы вазиськытэк, асьсэос эмбрионъёс дасялозы. Али валче ужалозы ӵапак вылӥын пусъем хозяйствоосын. Алнаш ёросысь Асан совхоз-техникумысь хозяйствоен но ужаны медо: студентъёсты дышетозы, асьсэлы кивоштӥсь будэтозы. — Эмбрионъёсын ужаны дуно, но пайдаё. Кылсярысь, котькуд хозяйствоын вань ӧжытгес йӧл сётӥсь, начаргес скалъёссы. Соосты инкубатор карыны луоно: 1 ӟеч генетикаен скаллэсь 7-14 эмбрион басьтыны но соослы пуктылыны луэ. Трансплантацилы луыса суррогатной скалъёслэсь огкадь вылӥ ӟечлыко генетикаен трос таза чебер кунянъёс вордӥськозы, — шуэ зоотехник Артемий Николаев. Эмбрионъёслэсь вордскем кунянъёссэс «Можгаплемын» возьмало тулыс. Али дуннеысь рынокез эскеро. — Казахстанын эмбрионъёслы кулэясько, — шуэ пудолэсь генетиказэ умоятон бордын тыршись Ирина Волокоморова. — Отын сӥльлы ярась пудо будэто. Нош милям биоматериалмы солы тупа. Али отчы экспортэн потонъя огкыл юнматӥськомы. Уж пӧрмиз ке, отӥяз Белоруссие, Аргентинае эмбрионъёс поттомы, выль вирлы угось котькытын кулэясько. Кидысэн ужан сярысь, эмбрионъёсын вырыны секытгес, но отчыозь ваньзы вуозы. Эмбрионъёсын угось уллёез кылдытыны луэ: адӟиське, мес я ош, начар я таза. «Можгаплемын» басьтӥзы лабораториен машина. Соин хозяйствоосы биоматериал ворттозы, трансплантациен вырозы. Вордо кечтака Предприятиын али ужзы йылӥз: кечъёсын но ужаны кутскизы. Шаерамы уго кеч вордыны мылкыд карисьёс арысь аре йыло. «Можгаплемын» таослы кидыс дасян борды басьтӥськизы. Али гидазы Чувашия кемысь вуттэмын 4 зааненской такаос. Матысь дыре эшшо Голландиысь пудо басьтозы на. Пудоосыз утялтӥсь Сергей Емельянов кечтакаосыз дорысь уг ик кошкылы: сюдэ, утялтэ, веша. Соослы угось, ошъёслы сярысь, тросгес саклык кулэ. Кечтака вайизы Чувашиысь Туспуктӥз Максим ЕГОРОВ— Пӧртэм ӧръёсъя ужаны кутскимы. Табере азьлань гинэ мыноно, эшшо выль проектъёс борды кутсконо, — шуэ Александр Александров. Елена Сараматова  